
Univerzita Konštantína Filozofa v Nitre 
 
Štipendijný poriadok Univerzity Konštantína Filozofa v Nitre 

vydaný v zmysle § 31 ods. 1 písm. k) zákona č. 300/2025 Z. z. o vysokých školách a o zmene a doplnení niektorých zákonov (vysokoškolský zákon), ďalej len zákon o vysokých školách. 
                                                                       Čl. 1
                                                     Poskytovanie štipendia 
1. Štipendijný poriadok ustanovuje základné princípy poskytovania štipendia študentom Univerzity Konštantína Filozofa v Nitre (ďalej len „študent“ a „UKF“).  
2. UKF priznáva štipendiá:
a) z prostriedkov poskytnutých zo štátneho rozpočtu podľa § 111, § 112 a § 113 zákona  o vysokých školách, 
b) z vlastných zdrojov UKF prostredníctvom štipendijného fondu podľa § 115 zákona  o vysokých školách, 
c) z vlastných zdrojov UKF mimo štipendijného fondu v prípade štipendií, poskytovaných študentom doktorandského štúdia podľa § 114 ods. 1 zákona o vysokých školách. 
3. Študentom UKF môžu byť priznané tieto štipendiá:
a) sociálne štipendium podľa § 111 zákona o vysokých školách a vyhlášky č. 205/2026 Z. z., ktorou sa vykonávajú niektoré ustanovenia vysokoškolského zákona,
b) tehotenské štipendium podľa § 113 zákona o vysokých školách, 
c) motivačné štipendium podľa § 112 a § 115 zákona o vysokých školách,  
d) doktorandské štipendium podľa § 114 ods. 1 zákona o vysokých školách.  
4. Študentovi môže byť priznané štipendium, ak splní podmienky na jeho priznanie stanovené všeobecne záväznými právnymi predpismi a vnútornými predpismi UKF.  
5. Štipendium sa vypláca bezhotovostne na bankový účet študenta vedený v Slovenskej republike v eurách na jeho meno. Číslo bankového účtu je evidované v Akademickom informačnom systéme.
 
Čl. 2
Sociálne štipendium 
1. Podmienky priznávania sociálneho štipendia z prostriedkov štátneho rozpočtu ustanovuje § 111 ods. 1 až 8 zákona o vysokých školách a vyhláška č. 205/2026 Z. z., ktorou sa vykonávajú niektoré ustanovenia vysokoškolského zákona.
2. Sociálne štipendium sa priznáva  na základe splnenia právnymi predpismi stanovených podmienok študentom študijných programov prvých dvoch stupňov a študijných programov podľa § 60 ods. 2 zákona o vysokých školách, ktorí majú trvalý pobyt v Slovenskej republike.  
3. Sociálne štipendium prispieva na úhradu nákladov spojených so štúdiom. Na priznanie sociálneho štipendia má študent právny nárok.  
4. Sociálne štipendium možno priznať študentovi na základe písomnej žiadosti. 
5. O oprávnenosti nároku na priznanie sociálneho štipendia rozhoduje rektor.  
6. Sociálne štipendium sa poskytuje v priznanej mesačnej výške najneskôr desiaty deň príslušného kalendárneho mesiaca.  
7. Sociálne štipendium možno priznať najdlhšie do konca mesiaca, v ktorom poberateľ sociálneho štipendia prestane byť študentom.

Čl. 3
Tehotenské štipendium
1. Podmienky priznávania tehotenského štipendia z prostriedkov štátneho rozpočtu ustanovuje § 113 zákona o vysokých školách.
2. Tehotenské štipendium sa priznáva na základe splnenia právnymi predpismi stanovených podmienok tehotnej študentke, ktorá má trvalý pobyt v Slovenskej republike a nemá nárok na výplatu tehotenského podľa § 47a zákona č. 461/2003 Z. z. v znení zákona č. 426/2020 Z. z.
3. Tehotenské štipendium sa priznáva v období od začiatku 27. týždňa pred očakávaným dňom pôrodu určeným lekárom, najmä na účel pokrytia zvýšených výdavkov spojených so zdravotným stavom študentky, špeciálnymi materiálnymi potrebami a s prípravou na narodenie dieťaťa. Na tehotenské štipendium má študentka právny nárok.
4. Za študentku sa na účely tehotenského štipendia považuje študentka prvého, druhého a tretieho stupňa vysokoškolského štúdia v dennej a externej forme; aj osoba, ktorej bolo štúdium prerušené z dôvodu tehotenstva.
5. Výška tehotenského štipendia je 200 eur mesačne. Vláda môže ustanoviť nariadením inú výšku tehotenského štipendia; ustanovením novej výšky, stará výška stráca platnosť.
6. Tehotenské štipendium možno priznať na základe písomnej žiadosti od prvého dňa kalendárneho mesiaca, v ktorom bola žiadosť podaná.
7. O priznaní tehotenského štipendia rozhoduje rektor.
8. Tehotenské štipendium sa poskytuje v mesačnej výške najneskôr desiaty deň príslušného kalendárneho mesiaca na bankový účet vedený v Slovenskej republike; aj za mesiace júl a august.
9. Nárok na tehotenské štipendium zaniká:
a) vznikom nároku na výplatu tehotenského podľa § 47a zákona č. 461/2003 Z. z. v znení zákona č. 426/2020 Z. z.,
b) skončením tehotenstva alebo 
c) skončením štúdia.
10. V zmysle § 113 ods. 10 zákona o vysokých školách študentka oznámi UKF skončenie tehotenstva do desiatich pracovných dní odo dňa, keď táto skutočnosť nastala, ak tehotenstvo skončilo inak ako narodením dieťaťa.
11. Osoba, ktorej bolo za rovnaké obdobie poskytnuté tehotenské štipendium (§ 113 zák. č. 300/2025 Z. z. o vysokých školách) a vyplatené tehotenské  (§ 47a zák. č. 461/2003 Z. z. o sociálnom poistení),  je povinná vrátiť vysokej škole poskytnuté tehotenské štipendium za príslušné obdobie.

Čl. 4
Motivačné štipendiá – všeobecné ustanovenia
1. 	Motivačné štipendiá podľa tohto štipendijného poriadku sú:
a) 	odborové štipendium podľa § 112 ods. 1 písm. a) zákona o vysokých školách, ktoré sa priznáva študentom v študijných odboroch alebo študijných programoch určených v metodike podľa § 44 ods. 8 zákona na základe analýz vývoja trhu práce a potrieb spoločnosti,
b) 	prospechové štipendium podľa § 112 ods. 1 písm. b) zákona o vysokých školách, ktoré sa priznáva za vynikajúce plnenie študijných povinností,
c) 	mimoriadne štipendium z prostriedkov štátneho rozpočtu podľa § 112 ods. 1 písm. b) zákona o vysokých školách, ktoré sa priznáva za vynikajúce výsledky vo vedeckej, umeleckej alebo športovej činnosti,
d) 	mimoriadne štipendium z vlastných zdrojov UKF podľa § 115 zákona o vysokých školách, ktoré sa spravidla priznáva za:
da) 	vynikajúce výsledky vo vedeckej, umeleckej alebo športovej činnosti, šírenie dobrého mena univerzity alebo fakulty alebo za iné skutočnosti hodné osobitného zreteľa,
db)	úspešnú reprezentáciu fakulty, univerzity alebo Slovenskej republiky vo vedeckých, umeleckých, športových alebo vedomostných súťažiach a na iných podujatiach,
dc) 	vynikajúce plnenie študijných povinností počas celého štúdia, ktoré bolo ocenené cenou rektora alebo cenou dekana,
dd) 	mimoriadne kvalitnú záverečnú prácu alebo inú odbornú prácu študenta,
de) výnimočnú angažovanosť v študentských spolkoch a združeniach alebo v samosprávnych orgánoch univerzity a fakulty.
2. 	Motivačné štipendium možno priznať študentovi alebo absolventovi, od riadneho skončenia štúdia ktorého neuplynulo viac ako 90 dní, ak spĺňa podmienky na jeho priznanie podľa zákona a tohto štipendijného poriadku.
3. 	Na priznanie motivačného štipendia nemá študent ani absolvent právny nárok.
4. 	O priznaní motivačného štipendia rozhoduje rektor alebo dekan fakulty, na ktorej je študent zapísaný, ak tento štipendijný poriadok neustanovuje inak.
5. 	Rektor alebo dekan, ktorý motivačné štipendium priznal, vydá rozhodnutie o jeho priznaní, v ktorom uvedie najmä výšku štipendia a odôvodnenie.
6. 	Rozhodnutie o priznaní motivačného štipendia sa doručuje prostredníctvom akademického informačného systému UKF spôsobom ustanoveným zákonom. Absolventovi sa rozhodnutie doručuje na adresu trvalého pobytu.
7. 	Študent alebo absolvent je povinný v lehote určenej vo výzve UKF predložiť doklady potrebné na posúdenie splnenia podmienok na priznanie motivačného štipendia.
8.	Počet motivačných štipendií sa určuje v závislosti od celkového objemu finančných prostriedkov tak, aby:
a) odborové štipendiá podľa odseku 1 písm. a) boli priznané v počte určenom ministerstvom školstva na základe metodiky podľa § 44 ods. 8 zákona,
b) prospechové štipendiá boli priznané v celkovom počte zodpovedajúcom najviac desiatim percentám študentov v dennej forme štúdia okrem doktorandov, zapísaných na fakulte v danom roku štúdia, ktorí najlepšie plnili študijné povinnosti za posudzované obdobie. 
9.	Rozdelenie finančných prostriedkov určených na motivačné štipendiá a ďalšie podrobnosti súvisiace s ich priznávaním a vyplácaním určí každoročne Akademický senát UKF v súvislosti so schvaľovaním rozpočtu UKF.
Čl. 5
Osobitné podmienky pre odborové a prospechové štipendium
1.	Odborové štipendium podľa čl. 4 odseku 1 písm. a) sa priznáva podľa pravidiel špecifikovaných v metodike rozpisu dotácií zo štátneho rozpočtu verejným vysokým školám na príslušný kalendárny rok:
a) študentovi zapísanému na štúdium v prvom stupni alebo na štúdium spájajúce prvý a druhý stupeň v prvom roku štúdia na základe študijných výsledkov dosiahnutých v poslednom roku štúdia na strednej škole,
b) študentovi zapísanému na štúdium v druhom stupni v prvom roku štúdia na základe študijných výsledkov dosiahnutých počas celého predchádzajúceho štúdia v prvom stupni, posudzovaných podľa váženého študijného priemeru za celé bakalárske štúdium,
c) študentovi zapísanému na štúdium v druhom alebo ďalšom roku štúdia na základe študijných výsledkov dosiahnutých v predchádzajúcom akademickom roku.
2.	Proces priznávania odborových štipendií zabezpečujú fakulty UKF podľa vlastnej metodiky.
3.	Prospechové štipendium podľa Čl. 4 odseku 1 písm. b) sa študentovi zapísanému v prvom roku štúdia priznáva v druhom semestri za vynikajúce plnenie študijných povinností v prvom semestri akademického roka, spravidla do 15. apríla príslušného akademického roka.
4.	Študentovi zapísanému v druhom alebo ďalšom roku štúdia sa prospechové štipendium podľa odseku 1 písm. b) priznáva v danom semestri za vynikajúce plnenie študijných povinností v predchádzajúcom semestri, spravidla do 15. októbra a do 15. apríla príslušného akademického roka.
5.	Plnenie študijných povinností na účely priznania prospechového štipendia sa posudzuje podľa:
a) 	úspešného absolvovania študijných predmetov, ktoré si študent v sledovanom období zapísal na štúdium,
b) 	kvality dosiahnutých študijných výsledkov v absolvovaných študijných predmetoch; na určenie kvality slúži vážený študijný priemer.
6. 	Za úspešné absolvovanie študijného predmetu sa považuje získanie kreditov a jeho hodnotenie, ak sa absolvovanie predmetu hodnotí známkou. Mierou plnenia študijných povinností podľa odseku 5 písm. a) je počet kreditov získaných študentom v príslušnom semestri. 
7.	Ako kritérium posudzovania miery plnenia študijných povinností na účely priznania prospechového štipendia slúži prepočítaný vážený študijný priemer (PVŠP) podľa vzorca:


kde VŠP je vážený študijný priemer, PK je počet kreditov získaných študentom za príslušný semester a ŠZŠ je štandardná záťaž študenta vyjadrená počtom 30 kreditov za semester (§ 78 ods. 4 vysokoškolského zákona).  
8.	Posudzovanie plnenia študijných povinností sa uskutočňuje na fakultách. Osobitne sa môžu zoradiť študenti študujúci v jednotlivých formách štúdia a rokoch štúdia podľa miery plnenia študijných povinností v príslušnom semestri. Študenti zapísaní na univerzite sa posudzujú samostatne. Na účely posúdenia plnenia študijných povinností sa môžu vytvárať skupiny študentov aj podľa študijných odborov alebo študijných programov, ktoré študujú. 
9.	Podkladom na určenie miery plnenia študijných povinností sú údaje zaznamenané v akademickom informačnom systéme UKF.
10.	Prospechové a odborové štipendium nemožno priznať študentovi,
a) 	ktorý mal počas predchádzajúceho alebo príslušného semestra prerušené štúdium,
b) 	ktorému bolo počas štúdia uložené disciplinárne opatrenie,
c) 	ktorý je v nadštandardnej dĺžke štúdia,
d) 	ktorý neštudoval na UKF počas celého akademického roka v predchádzajúcom akademickom roku, alebo počas celého prvého semestra v prípade študenta prvého ročníka,
e) 	ktorý v stanovenej lehote nepredložil fakultou určené podklady potrebné na priznanie a vyplatenie štipendia.
11. 	Prospechové a odborové štipendium priznáva rektor alebo dekan fakulty, na ktorej je študent zapísaný.
Čl. 6
Osobitné podmienky pre mimoriadne štipendium
1. 	Mimoriadne štipendium podľa Čl. 4 odseku 1 písm. c) a d) sa priznáva na základe návrhov. Návrhy na jeho priznanie sa spravidla predkladajú prostredníctvom elektronického formulára zverejneného na osobitnej stránke UKF. Návrh na priznanie mimoriadneho štipendia môže predložiť aj študent sám za seba.
2.	Členovia akademickej obce môžu dvakrát do roka, spravidla do 15. októbra a do 15. apríla príslušného akademického roka, predkladať návrhy na priznanie mimoriadneho štipendia rektorovi alebo dekanovi fakulty, na ktorej je študent zapísaný. 
3.	Návrh podľa odsekov 1 a 2 obsahuje:
a) meno a priezvisko študenta,
b) študijný program a rok štúdia,
c) adresu trvalého pobytu,
d) odôvodnenie návrhu a príslušné doklady,
e) meno a priezvisko navrhovateľa.
4.	Mimoriadne štipendium sa spravidla priznáva v akademickom roku, v ktorom nastala skutočnosť, za ktorú sa štipendium priznáva. Za tú istú činnosť, aktivitu alebo výsledok možno mimoriadne štipendium priznať len raz.

Čl. 7
 Doktorandské štipendium 
1. Doktorandské štipendium sa na UKF poskytuje študentovi študijného programu tretieho stupňa, ktorý študuje v dennej forme štúdia počas štandardnej dĺžky štúdia. 
2. Doktorandské štipendium sa priznáva: 
a) do vykonania dizertačnej skúšky najmenej vo výške 6. platovej triedy a prvého platového stupňa podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon o odmeňovaní“), 
b) po vykonaní dizertačnej skúšky najmenej vo výške 7. platovej triedy a prvého platového stupňa podľa zákona o odmeňovaní. 
3. Doktorandské štipendium sa poskytuje v mesačnej výške najneskôr desiaty deň príslušného kalendárneho mesiaca za predchádzajúci kalendárny mesiac. 

Čl. 8
Štipendiá pre talentovaných domácich a zahraničných študentov
1. Štipendiá pre talentovaných domácich a zahraničných študentov (ďalej „talentové štipendiá“) sú financované ministerstvom školstva  a vyplácané sú univerzitou len ak sa študent zapíše  na študijný program UKF a splní kritériá posudzované na účel pridelenia štipendia overené univerzitou a ministerstvom školstva.
2.  V zmysle § 109 ods. 5 zákona o vysokých školách ministerstvo poverilo UKF organizačno-technickým zabezpečením poskytovania a vyplácania štipendií.
3. Žiadosť o štipendium zasiela uchádzač ministerstvu školstva.
4. Informácie o talentových štipendiách ministerstvo školstva zverejňuje na svojom webovom sídle a v Portáli VS. Informáciu o talentových štipendiách zverejňuje na svojom webovom sídle aj UKF. 
5. Talentové štipendium sa priznáva podľa pravidiel špecifikovaných v aktuálnom metodickom dokumente k poskytovaniu štipendií pre talentovaných domácich a zahraničných študentov pre príslušný akademický rok, ktorý vydáva ministerstvo školstva.
6. Kritériom výberu sú študijné výsledky, úspechy na olympiádach či mimoškolské aktivity, pri zahraničných uchádzačoch sa posudzuje aj výsledok medzinárodného SAT testu.
7. Štipendijná podpora sa dá získať len raz, a to pred začiatkom bakalárskeho alebo magisterského štúdia. 
8. Finálny zoznam študentov, ktorým bude pridelené štipendium je dostupný až po skončení zápisov na vysokých školách. 
9. Štipendium je žiadateľovi vyplácané univerzitou mesačne počas desiatich mesiacov akademického roka (za mesiace september – jún); štipendium je vyplácané spätne za mesiace, v ktorých naň štipendistovi vznikol nárok.
10. Podmienkou vyplácania štipendia je podpísanie čestného vyhlásenia a prevzatie rozhodnutia štipendistom, ktoré mu vydá univerzita.
11. Štipendium bude poberateľovi štipendia zastavené novým rozhodnutím v prípade:
a) ukončenia štúdia podľa § 87 ods. 1 zákona o vysokých školách,
b) prerušenia štúdia podľa § 85 zákona o vysokých školách na obdobie dlhšie ako 180 dní,
c) zmeny formy štúdia z dennej na externú,
d) prestupu na inú vysokú školu alebo zmeny študijného programu na taký, ktorý nie je zaradený v Zozname vybraných študijných programov v súlade so stratégiou inteligentnej špecializácie Slovenskej republiky (SK RIS3 2021+),
e) neoprávneného priznania štipendia na základe nepravdivých údajov,
f) riadneho ukončenia štúdia štátnou skúškou.


Čl. 9
Vládne štipendiá
1. Vládne štipendiá sú poskytované na všetky stupne vysokoškolského štúdia na verejných vysokých školách v Slovenskej republike. 
2. Podmienky priznania a poskytovania vládneho štipendia upravuje zákon č. 392/2015 Z. z. o rozvojovej spolupráci a o zmene a doplnení niektorých zákonov a vyhláška Ministerstva školstva, vedy, výskumu a športu SR č. 50/2016, ktorou sa ustanovujú podrobnosti o poskytovaní vládneho štipendia.
3. Súčasťou poskytovania vládnych štipendií SR sú aj štipendiá pre Slovákov žijúcich v zahraničí (cudzích štátnych príslušníkov s trvalým pobytom mimo SR). 
4. Udeľovanie týchto štipendií je súčasťou štátnej politiky podpory Slovákov žijúcich v zahraničí, riadi sa zákonom č. 474/2005 Z. z. o Slovákoch žijúcich v zahraničí a  zmene a doplnení niektorých zákonov, a podmienkami Úradu pre Slovákov žijúcich v zahraničí.
5. Elektronickú žiadosť na príslušný akademický rok uchádzači o vládne štipendium Slovenskej republiky odosielajú prostredníctvom portálu www.vladnestipendia.sk.
6. Poskytovanie vládnych štipendií je ďalej upravené rámcovou zmluvou o poskytovaní finančných prostriedkov v rámci rozvojovej spolupráce a o plnení záväzkov vyplývajúcich z medzinárodných zmluvných dokumentov v oblasti vzdelávania medzi UKF a ministerstvom školstva.
7. V zmysle uvedenej zmluvy sa ministerstvo školstva zaväzuje poskytovať UKF finančné prostriedky zo štátneho rozpočtu prostredníctvom rozpočtu ministerstva v rámci oficiálnej rozvojovej spolupráce, ako aj v súlade s bilaterálnymi medzinárodnými zmluvami. UKF použije finančné prostriedky výlučne na účel, na ktorý sa poskytli.
8. UKF v súlade s § 4 vyhlášky č. 50/2016 vyplatí zahraničnému štipendistovi štipendium najneskôr desiaty deň príslušného kalendárneho mesiaca na bankový účet štipendistu.

Čl. 10
 Platnosť a účinnosť
1. Tento štipendijný poriadok ruší Štipendijný poriadok UKF v Nitre, schválený Akademickým senátom UKF v Nitre dňa  3. novembra 2025.
2. Štipendijný poriadok bol  schválený  Akademickým  senátom  UKF  v  Nitre  dňa    19. októbra 2026  a nadobúda platnosť a účinnosť dňa 20. októbra 2026.




prof. PaedDr. Gabriela Pavlovičová, PhD.          Dr. h. c. prof. RNDr. František Petrovič, PhD., MBA
              predsedníčka AS UKF  v Nitre                                               rektor UKF v Nitre

